alexandrainst/scandi-wiki huggingface dataset:
Kalle Blomkvist

Mesterdetektiven Kalle Blomkvist er Astrid Lindgrens motsvarande til karakterar som Hercule Poirot, Sherlock Holmes eller Lord Peter Wimsey, Kalle ville i alle fall ikkje hatt noko mot den jamføringa.

Saman med venene Eva-Lotta og Anders dannar han riddarane av den Hvite Rosen og dei kjempar for å ta, og sidan forsvara, Stormumriken frå fiendane i Røde Rosen. Men dette leier ofte til at dei finn mystiske hendingar under overflata i den idylliske småbyen der dei veks opp.

Bøker 
 1946 Mästerdetektiven Blomkvist, på norsk: 1948 Mesterdetektiven Blomkvist (Tiden, Oslo)
 1951 Mästerdetektiven Blomkvist lever farligt, på norsk: 1952 Mesterdetektiven Blomkvist lever farlig (Tiden, Oslo)
 1953 Kalle Blomkvist och Rasmus, på norsk: 1954 Mesterdetektiven Blomkvist og lille Rasmus (Tiden, Oslo)

Filmar 
 1947 Mästerdetektiven Blomkvist, regi: Rolf Husberg
 1953 Mästerdetektiven och Rasmus', regi: Rolf Husberg
 1957 Mästerdetektiven Blomkvist lever farligt, regi: Olle Hellbom
 1996 Kalle Blomkvist - Mästerdetektiven lever farligt, regi: Göran Carmback
 1997 Kalle Blomkvist och Rasmus'' regi: Göran Carmback

Oppdikta detektivar
Astrid Lindgren-figurar
Folk i kriminallitteratur
Carl-Axel Acking

Carl-Axel Acking (8. mars 1910–12. juni 2001) var ein svensk arkitekt og formgjevar.

Utdanning 
 Møbel- og interiørkunstlinja ved Konstfackskolan i Stockholm
 Arkitekturstudium ved Tekniska Högskolan i Stockholm

Arbeid 
Han hadde eige teiknekontor i Stockholm frå 1939. Han var overlærar i møbel- og interiørkunst ved Konstfackskolan i Stockholm 1947 til 1957 og lærar i materialkjennskap og formlære ved arkitektlinja på Tekniska Högskolan frå 1957. 

Han skreiv også fleire lærebøker i arkitektur.

Bygningar han har vore arkitekt for 
 1950: Siris kapell i Torsby
 1955: Hässelby Familjehotell i Stockholm
 1956: Quality Hotel Östersund
 1972: Birgittakyrkja i Skön

Prisar og utmerkingar 
 1952 Lunningprisen

Bakgrunnsstoff 
 Nordiska Museet 
 Tekniska Museet 
 Culture and design 

Acking, Carl-Axel
Acking, Carl-Axel
Acking, Carl-Axel
Acking, Carl-Axel
Menasseh Ben Israel

Menasseh Ben Israel () var ein sefardisk rabbinar, forskar, skribent, diplomat, boktrykkjar og utgjevar; grunnleggjar av det første hebraiske boktrykkjeriet i Amsterdam i 1626.

Biografi 
Manoel Dias Soeyro, som var namnet han voks opp med, vart fødd på Madeira i 1604, året etter at foreldra hans flykta frå Portugal på grunn av Inkvisisjonen. Familien flytte til Nederland i 1610. Nederland var på denne tida midt i åttiårskrigen (1568–1648) — ein krig som i stor grad dreidde seg om religiøst opprør. Familien kom dit under våpenkvila som Frankrike og England hadde mekla fram i Haag.

Menasseh Ben Israel var ein ven av Rembrandt.

Menasseh er særleg kjend for petisjonsbrevet sitt åt Oliver Cromwell og Det britiske parlamentet for å gjera om dei tidlegare engelske herskarane sine vedtak og lata jødane flytte attende til England. Petisjonen førte fram, og det voks gradvis fram ein jødisk busetnad i Storbritannia frå da av.

Menasseh ben Israel døydde i Middelburg i Nederland hausten 1657, kort etter heimkomsten frå England.

Sjå òg 
 Jødisk historie

Bakgrunnsstoff 
 England related articles in the Jewish Encyclopedia 
 Digital samling av bøker og brev i samband med Menasseh Ben Israel

Sefardiske rabbinarar
Boktrykkjarar
Nederlandske jødar
Portugisiske jødar
Jishak Alfassi

Jishak Alfassi () var ein sefardisk rabbinar som er særleg kjend for verket Sefer hahalakhót, ofte rekna som det første storverket i den halakhiske litteraturen.

Biografi 
Jishak (hebraisk יִצְחָק הַכֹּהֵן אַלְפַסִּי Jiṣḥāq hakkōhēn Alfassī) vert ofte kalla רי”ף RIF, særleg blant askenasiske jødar, 
Han vart fødd i Algerie i 1013 og studerte i Kairouan i Tunisia under Nissim ben Jaakob og Hananél ben Husjiél, dei anerkjende rabbinske autoritetane i Nord-Afrika på den tida. Han flytte seinare til Fès i Marokko til eit meir tolerant miljø. Det jødiske samfunnet i Fez tok på seg å støtte honom og familien hans slik at han kunne arbeide uforstyrra på boka Sefer hahalakhót. Dei grunnla òg ein jesjibá (eit Torá-akademi) i namnet hans, og mange studentar kom reisande frå heile Marokko for å studere under honom. Jishak Alfassi vart verande i Fez i 40 år og fullførte Sefer hahalakhót i løpet av tida si der. Etterkvart vart han kjend under namnet Alfassi, som er arabisk for ‘frå Fez’;. Tilnamnet RIF kjem frå «Rebbí Jishak alFassi]].

I 1088 vart han rapportert til styresmaktene av ukjende grunnar. Han forlét Fez og flykta åt Spania, der han vart utnemnd til leiar for jesjibáen i Lucena i 1089.

Jishak Alfassi døydde ved 90 års alder i 1103.

På sett og vis kan ein seie at Jishak Alfassi var avslutninga på den geoniske perioden. Den siste av dei babylonske geoním, Hai gaón, døydde da Alfassi var 25 år gammal. Alfassi sjølv vart kalla «gaón» av fleire tidlege halakhiske autoritetar. Den mest kjende av studentane hans var Jehudá Haleví.

Verk

Sefer hahalakhót 
Sefer hahalakhót utleier alle dei klåre lovavgjerslene frå dei tre Talmúd-voluma Seder Moéd, Seder Nasjím og Seder Nezikín i tillegg til enkelttraktatane Berakhót (ein del av Seder Zeraím) og Hullín (ein del av Seder Kodashím). Alfassi transkriberte dei halakhiske konklusjonane frå Talmúd ordrett, utan dei kringliggjande drøftingane, og han utelét òg alt aggadisk materiale. Dette verket vart spreidd i avskrifter føre tida åt Rashi og andre kommentatorar og førte med seg ei djuptgripande endring i studiepraksisen åt samtidige og seinare jødar: Med Sefer hahalakhót vart det elles svært tunglesne Talmúd Bablí gjort tilgjengeleg for vanlege folk. Boka Sefer hahalakhót vart snart kjend under tilnamnet «Talmúd katán» (‘vesle-Talmúd’). Ho blir òg kalla «Hilkhót RIF», eller ‘RIF sine halakhót’.

Bakgrunnsstoff 
 Alfasi, jewishencyclopedia.com
 Alfasi  jewishgates.com

Sefardiske rabbinarar
Lex superior-prinsippet

Lex superior-prinsippet (av latin lex, 'lov', og superior, 'over;) er eit prinsipp innan rettsvitskap. Ved motstrid mellom fleire rettsreglar gjer lex superior-prinsippet at regelen av høgste rang gjeld. 

Døme: Rettsreglar grunna i grunnlov går føre dei som er grunna i ordinær lov, reglar grunna i ordinær lov går føre dei som er grunna i føreskrift osv.

Sjå også 
 Lex posterior-prinsippet
 Lex specialis-prinsippet

Rettskjeldelære
Latinske ord og uttrykk
Juridisk terminologi
Lex posterior-prinsippet

Ved motstrid mellom fleire rettsreglar av same rang gjer lex posterior-prinsippet at yngre reglar går føre eldre.

Prinsippet er ikkje mykje brukt i høve til moderne lovar, då desse oftast handsamar eventuell motstrid på lovførebuingsstadiet. Det kan endå vere relevant når det gjeld føreskrifter.

Sjå også 
Lex specialis-prinsippet
Lex superior-prinsippet

Latinske ord og uttrykk
Rettskjeldelære
Juridisk terminologi
Lex specialis-prinsippet

Ved motstrid mellom fleire rettsreglar gjer lex specialis-prinsippet at særskild regel går føre generell regel. Prinsippet er grunna i tanken om at ein særskild regel er meint som eit unntak frå ein generell regel. Det kan endå verte påverka av andre tolkingsmoment m.a. lex posterior-prinsippet.

Sjå også 
Lex posterior-prinsippet
Lex superior-prinsippet

Rettskjeldelære
Latinske ord og uttrykk
Juridisk terminologi
Gruppe 4

Gruppe 4 er ei av gruppene i periodesystemet. Ho er ein del av transisjonsmetalla eller d-blokka.

Grunnstoff i gruppe 4

Metall 
 Titan
 Zirkonium
 Hafnium
 Rutherfordium

Gruppe 04
Gruppe 5

Gruppe 5 er ei av gruppene i periodesystemet. Ho er ein del av d-blokka eller transisjonsmetalla. Alle grunnstoffa i gruppa er metall.

Grunnstoff i gruppe 5

Metall 
 Vanadium
 Niob
 Tantal
 Dubnium

Gruppe 05
Gruppe 6

Gruppe 6 er ei av gruppene i periodesystemet. Gruppa er ein del av transisjonsmetalla.

Grunnstoff i gruppe 6

Metall 
 Krom
 Molybden
 Wolfram
 Seaborgium

Gruppe 06
Gruppe 7

Gruppe 7 er ei av gruppene i periodesystemet, og ein del av d-blokka.

Grunnstoff i gruppe 7

Metall 
 Mangan
 Technetium
 Rhenium
 Bohrium

Gruppe 07
Gruppe 11

Gruppe 11 er ei av gruppene i periodesystemet og er ein del av d-blokka eller transisjonsmetalla. Gruppa vert somme tider kalla myntmetalla sidan kopar, sølv og gull alle høyrer til her.

Grunnstoff i gruppe 11

Metall 
 Kopar
 Sølv
 Gull
 Roentgenium

Gruppe 11
Gruppe 12

Gruppe 12 er ei av gruppene i periodesystemet. Ho er den siste av gruppene som dannar d-blokka eller transisjonsmetalla.

Grunnstoff i gruppe 12

Metall 
 Sink
 Kadmium
 Kvikksølv
 Ununbium

Gruppe 12
Rettsregel

Ein rettsregel vert ofte definert som ei norm som den autoriserte statsmakta set si makt og sin autoritet bakom. Ein rettsregel kan medføra rettar, plikter (forbod og påbod) og fritak. Rettsreglar kan vera nedskrivne eller uskrivne.

Kvart land har sine eigne offisielle rettsreglar, som regulerer samhandling mellom innbyggjarane, til dømes avtalereglar og reglar for kjøp og sal.

Kjelder

Rettsvitskap
De lege lata

De lege lata er latin og tydar i ein juridisk kontekst «etter gjeldande rett». Omgrepet vert nytta til å avgrense den gjeldande retten frå rett som ikkje gjeld lenger eller rett som enno ikkje gjeld (t.d. der eit lovframlegg er under handsaming og enno ikkje vedteke).

Motstykket er omgrepet de lege ferenda.

Latinske ord og uttrykk
Juridisk terminologi
Stortingskomité

Ein stortingskomité er ein komité innanfor Stortinget som står for førebuande handsaming av sakene i Stortinget. 

Stortinget delar handsaminga av sakene mellom ulike komitear. Denne komiteinndelinga følgjer ikkje oppdelinga av Regjeringa i departement. Oppdelinga av Stortinget i komitear er ikkje nemnt i Grunnlova. Stortinget fastset sjølv reglane om stortingskomiteane i Stortingets forretningsorden. 

Oppdelinga av Stortinget i komitear har reint praktiske årsaker: Stortinget skal handsame svært mange saker, og komiteane inneber ei fordeling av arbeidet mellom komiteane. Sameleis oppnår Stortinget at representantane i komiteane kan få arbeide med saksområde som interesserer dei, og som dei kanskje kjenner frå før, eller som dei i alle fall oppnår større kunnskap om etter kvart. Ved valet som fordelar representantane mellom komiteane, syter Stortinget for at alle partia så langt råd får vere med i alle komiteane, og at det er ei balanse mellom representasjon på Stortinget og fordelinga av representantane for dei ulike partia i komiteane. 

Stortingskomiteane førebur sakene, og kjem med innstilling til vedtak til Stortinget. Deretter blir sakene formelt handsama i Stortinget i plenum. Handsaminga i plenum inneber at sakene og forslaga frå komiteane blir debattert, her kan bli fremma nye forslag, og det blir votert over forslaga.

Stortinget står fritt til å endre inndelinga i komitear, og har gjort dette mange gongar, etter kva som framstår som den mest tenlege måten å handsame sakene i Stortinget. 

Dei ulike komiteane har ulik prestisje, og fram gjennom tida har det også variert kva komitear som har vore sett på som viktigast. Finanskomiteen er gjerne rekna som den viktigaste. Det knyter seg også prestisje til verva som leiar og nestleiar i komiteane.

Dei faste fagkomiteane er no, frå starten av Stortingsperioden 2009-2013:

 Arbeids- og sosialkomiteen
 Energi- og miljøkomiteen
 Familie- og kulturkomiteen
 Finanskomiteen
 Helse- og omsorgskomiteen
 Justiskomiteen
 Kyrkje-, utdannings- og forskingskomiteen
 Kommunal- og forvaltingskomiteen
 Kontroll- og konstitusjonskomiteen
 Næringskomiteen
 Transport- og kommunikasjonskomiteen
 Utanriks- og forsvarskomiteen

Andre komitear er:

 Arbeidsordningskomiteen
 Fullmaktskomiteen
 Den utvida utenrikskomiteen
 Valkomiteen

Tidlegare stortingskomitear 
 Administrasjonskomiteen
 Energi- og industrikomiteen
 Familie-, kultur- og administrasjonskomiteen
 Finans- og tollkomiteen
 Den førebuande fullmaktskomiten
 Forbrukar- og administrasjonskomiteen
 Forsvarskomiteen
 Helsekomiteen
 Den hemmelege protokollkomiteen
 Industrikomiteen
 Kyrkje- og skolekomiteen
 Kyrkje- og undervisingskomiteen
 Kommunalkomiteen
 Kommunal- og miljøvernkomiteen
 Kontrollkomiteen
 Landbrukskomiteen
 Militærkomiteen
 Post-, telegraf- og kystfartskomiteen
 Protokollkomiteen
 Samferdslekomiteen
 Sjøfarts- og fiskerikomiteen
 Skog- og vassdragskomiteen
 Skog-, vassdrags- og industrikomiteen
 Sosialkomiteen
 Tollkomiteen
 Universitets- og fagskolekomiteen
 Utanrikskomiteen
 Utanriks- og konstitusjonskomiteen
 Den utvida utanriks- og konstitusjonskomiten
 Veg- og jernbanekomiteen

Norsk politikk
Stortinget
Lagtinget

For det færøyske lagtinget, sjå Lagtinget på Færøyane. Sjå òg Lagtinget på Åland.

Lagtinget var det eine av to kammer som det norske Stortinget vart delt i under handsaming av lovframlegg fram til 1. oktober 2009. I tillegg var det Lagtinget som saman med Høgsterett sine domarar dømde i riksrettssaker (Grl. § 86). Lagtinget vart utgjort av ein firedel (42) av Stortinget sine 169 representantar (Grunnlova § 73).

Lagtingets si handsaming av lovsaker gjekk føre seg i ein eigen lagtingssal.

Den 20. februar 2007 vedtok Stortinget å oppheva ordninga med Odelsting og Lagting. I staden skal alle saker handsamast av eit samla Storting. Endringene vart verksame den 1. oktober 2009. Samstundes opphøyrde Lagtinget si rolle i riksretten. I staden skal Stortinget velja ut lekdomarar til riksretten, i tillegg til fem høgsterettsdomarar.

Sjå òg 
 Odelstinget
 Lagting

Stortinget
Skipingar i 1814
Nedleggingar i 2009
Odelstinget

Odelstinget var eitt av to kammer som det norske Stortinget blei delt inn i under handsaming av lovforslag frå skipinga av Stortinget og fram til 2009. Det var også Odelstinget som reiste tiltale i riksrettssaker (Grl. § 86). Odelstinget bestod av tre fjerdedelar (127) av dei 169 representantane på Stortinget (Grl. § 73).

Sjå òg 
 Lagtinget
 Odel

Stortinget
Norsk rett
Skipingar i 1814
Nedleggingar i 2009
De lege ferenda

De lege ferenda er latin og tydar i ein juridisk kontekst om lag «kva retten burde vere». Omgrepet vert nytta til å avgrense rett frå gjeldande rett eller de lege lata til eit meir teoretisk rettstilhøve knytt til ei reform eller eit framlegg til ny lov.

Latinske ord og uttrykk
Juridisk terminologi

de:Latein im Recht#D
Lars Hertervig

Lars Hertervig () var ein norsk kunstmålar. Han vart fødd i 1830 på Borgøy i Tysvær kommune, men voks for det meste opp i Stavanger, der han seinare døydde. Hertervig var plaga av sinnslidingar heile livet, noko som gjorde han fattig og ukjend som målar. Kunsten hans er blitt gjenoppdaga i moderne tid, og har inspirert ei rekke samtidskunstnarar. Det er særleg naturskildringar frå Ryfylke kunstnaren er kjend for.

Hertervig drog til akademiet i Düsseldorf i 1852 for å gå i lære hjå Hans Gude. Etter berre to år som kunststudent måtte han avbryta studia og flytta tilbake til Stavanger-området på grunn av mentale plager, truleg schizofreni. Verken ein sjøtur til Middelhavet eller eit opphald på Gaustad asyl kunne lækja han. 

Hertervig henta motiva sine frå fjord og skog i stavangerområdet. Arbeida hans frå 1860-åra er særleg merkte av sjukdommen hans. Trea har forvilla, fantastiske former, klippene og skyene har ofte blokkaktige former. 

Dei siste tretti åra av livet sleit Hertervig med dårleg økonomi og hadde ikkje lenger råd til å måla med olje på lerret. Frå denne perioden er det arbeid utført med akvarell og gouache på papir som ikkje var laga for slike arbeid. I nokre bilete bygde han opp arbeida av fleire lag og papirbitar som er limt saman med heimelaga rugmjølsklister.

Hertervig døydde i Stavanger som fattiglem. Det endelege gjennombrotet hans kan seiast å ha kome på den store jubileumsutstillinga i Christiania i 1914, fyrst 12 år etter han var daud.

Det finst få eller ingen portrett av Hertervig. Eitt kan vera måla av Niels Bjørnsen Møller i 1851, då båe studerte ved Christiania Tegneskole. Det vert òg hevda at Hertervig teikna eit sjølvportrett. Det er heller ikkje verifisert.

Bakgrunnsstoff 

 Bergen Kunstmuseum om Lars Hertervig 
 Kulturformidling om Lars Hertevig 
Fragmenter - Lars Hertervigs sene arbeider på papir 1868-1902 om ei utstilling ved Museet for samtidskunst

Litteratur 
 Fosse, Jon: Melancholia I-II; roman om Lars Hertervig, Oslo 1999. ISBN 82-521-5534-0
 Torvund, Helge: Blått sug Lars Hertervig, Stavanger 2002. ISBN 82-91370-47-8

Norske målarar
Düsseldorfskolen
Folk frå Tysvær
Folk frå Stavanger
Virus

Eit virus er ein liten biologisk partikkel som kan infisere organismar. Virus kan berre reprodusere seg ved å overta celler, og er på den måten årsak til ulike sjukdommar hos menneske, frå forkjøling og influensa til koppar og HIV/AIDS. Mellom dei verste virussjukdommane i dag, finn ein nemnte HIV/AIDS (valda av HIV-viruset) og Ebola.

Antibiotika hjelper ikkje mot virussjukdommar, berre mot sjukdommar som skuldast bakteriar.

Viruspartiklar kan variera i størrelse frå til dømes det vesle picornaviruset som er rundt 20 nm stort og poxviruset som er rundt 300 nm stort.

Bakgrunnsstoff 
 Artikkel på forskning.no 

 
Virologi
Britisk pund

Britisk pund (£, offisielt namn: Pund Sterling) er valutaen i Storbritannia. 
 
Opphavleg var £1 det same som eitt pund (vekt) i Sterlingsølv. Dette sølvet vart delt opp i 250 like delar: Myntmakeren fekk 10, dei resterande 240 vart støypt om til 240 pence. Eintalsforma av pence er penny.

Denne oppdelinga av £1 i 240 pence vart avskaffa i 1970-åra.

Bakgrunnsstoff 
 Pengesetlar frå Storbritannia (engelsk/tysk)
 Setlar frå Skottland (engelsk/tysk)
 Setlar frå Nord-Irland (engelsk/tysk)

Pund, Britiske
Storbritannia
Journalistikk

Journalistikk er arbeidet med å dokumentere hendingar i samtida. Ein journalist si oppgåve er å samle saman informasjon og nå folk gjennom forskjellige media. Det kan vere å gjere informasjon, politikk eller kultur offentleg, å halde ein kritisk debatt om samfunnet og samtida, legge eit press på makthavarane i samfunnet og utøve kritikk mot andre media og journalistar. Media blir difor ofte kalla den fjerde statsmakt.

Kriterium for nyhende 
Kvar dag strøymer det inn med tips til redaksjonen i ei avis, radio- eller TV-stasjon. Då er journalisten sin jobb å vurdere kva som er viktig. I ei kommersiell medieverd vil dette også vere ei vurdering av kva som sel best. Difor vel redaksjonen ut kva nyhende som skal veljast ut frå nokre krav:
 Geografisk nær. I ei norsk avis vil ein prioritere ei hending i Noreg heller enn i Sverige, og Sverige framfor Kenya. Ei lokalavis vil velje lokale hendingar framfor nasjonale.
 Kjensler. Om avstandane er så store at det normalt vil vere uaktuelt for eit medium å rapportere om saka, kan denne prioriteringa endre seg om nokon i mediet sitt dekningsområde er involvert.
 Nærleik i tid. Tid er et viktig kriterium i nyhendeformidlinga. Det vil alltid vere meir aktuelt å rapportere om noko som har skjedd nyleg enn noko som skjedde for ei stund sida.

Typar journalistikk 
 Petit
 Kronikk
 Kritikk
 Leiarspalte
 Reportasje
 Gonzo-journalistikk
 Feature-journalistikk

Kjelder 
 Sigurd Allern, 1996, Kildenes makt - Ytringsfrihetens politiske økonomi, Oslo, Pax

Journalistikk
Journalist

Ein journalist er ein person som driv med journalistikk, det vil seie å lage redaksjonelt stoff til ulike massemedium som aviser, nyhendebyrå, fjernsyn eller radio.

Å vere journalist 
Journalist er ikkje i dag ein verna tittel, og det tyder at kven som helst kan kalle seg det. Det har difor i alle år vore viktig for dei som arbeider som journalistar å kunne definere kva som høyrer til journalistrolla. I Noreg er det i stor grad Norsk journalistlag som definerer denne rolla. Norsk Presseforbund står for utdeling av pressekort som er medlemsbevis for medlemmer i Norsk journalistlag og Norsk Redaktørforening. Aasmund Olavsson Vinje har vert ofte rekna som den fyrste norske journalisten.

Kjende journalistar 

 Paul Foot (1938-2004)
 Julie Hamnes
 Per Egil Hegge
 George Monbiot
 George Orwell (1903-1950)
 John Pilger
 Åsne Seierstad
 Hans-Wilhelm Steinfeld
 Ingolf Håkon Teigene
 Hunter S. Thompson
 Bob Woodward

Sjå òg 
 :Kategori:Norske journalistar
 Norsk journalistlag

Bakgrunnsstoff 

 Norsk Journalistlag
 Norsk Journalistlag - Studentklubben ved Høgskulen i Volda 
 Journalistutdanninga i Volda
 Overbye.no

Medieyrke

bn:সাংবাদিক
dv:ނޫސްވެރިން
ka:ჟურნალისტი
ku:Rojnamevan
ky:Журналист
qu:Willay kamayuq
sl:Novinar
te:విలేకరి
tg:Журналист
wa:Gaztî
Paul Foot

Paul Mackintosh Foot () var ein britisk undersøkjande journalist og mangeårig medlem av Socialist Workers Party (SWP). Han var utdanna ved University College i Oxford. Han vart med i International Socialists, som var føregangaren for SWP då han jobba som fersk reporter i Glasgow på 1960-talet. Frå 1972 til 1980 skreiv han for Socialist Worker, partiavisa til SWP, før han gjekk over til Daily Mirror. Han forlet the Daily Mirror i 1993 då avisa nekta å trykke artiklar som var kritiske til avisa si leiing. Han var med å stifte magasinet Private Eye og har skrive for The Guardian.

I 1977 stilte han som kandidat for SWP i Birmingham. Frå 2001 og utover stilte han som kandidat for Socialist Alliance, ei valallianse me mellom anna SWP og Communist party of Great Britain, ved fleire høve. I 2002 kom han på tredjeplass i valet til ordførar i bydelen Hackney i London, og slo dermed kandidaten frå liberaldemokratene. Han stilte som kandidat for RESPECT i valet til EU-parlamentet i 2004.

Paul Foot var son av Hugh Foot, seinare Lord Caradon, som var guvernør på Kypros under kampen om sjølvstende mot Storbritannia på 1950-talet. Frå 1964 til 1970 representerte Hugh Foot Storbritannia i FN. Paul Foot var nevøen til Michael Foot, tidlegare leiar av det britiske arbeidarpartiet Labour.

I 1972 og 1989 fekk Paul Foot prisen som Årets journalist i What The Papers Say Awards, han vann George Orwell sin journalistpris i 1994 og han vart vald som Campaigning Journalist of the Decade i 2000 av British Press Awards.

Kjelder

Bakgrunnsstoff 
 Nekrolog frå the Independent 
 Nekrolog frå BBC
 Private Eye

Foot, Paul
Foot, Paul
Foot, Paul
Foot, Paul
Foot, Paul
Holtefjell i Buskerud

Holtefjell er eit skogsområde rundt 400-707 moh. som ligg i Øvre Eiker og Flesberg kommune i Viken. Området har delvis urørt skog, myrer, mange småvatn og snaukollar. Høgste toppen i Holtefjell er Myrhogget 707 moh., der det er fin utsikt m.a. mot Blefjell, Norefjell, Vikerfjell, Tyrifjorden, Drammensmarka og Eikerdalen. Det er nokon få merka turstiar, og få eller ingen oppkjørte skiløyper sentralt i området.

Litteratur 
 Øygarden, Einar (1979). Gruvedrift på Holtefjell. Drammen og Omegns Turistforening

Geografi i Øvre Eiker
Geografi i Flesberg
Fjell i Viken